b'\n_START_ARTICLE_\nMaailma Intellektuaalomandi Organisatsioon\n_START_PARAGRAPH_\nMaailma Intellektuaalomandi Organisatsioon (inglise keeles World Intellectual Property Organization, l\xc3\xbchend WIPO) on \xc3\x9cRO allorganisatsioon, mis tegeleb intellektuaalomandi kaitsega. WIPO haldab sellekohaseid rahvusvahelisi konventsioone, intellektuaalomandi \xc3\xb5iguste kaitse ja j\xc3\xa4relevalve norme ja protseduure._NEWLINE_Organisatsioon asutati 14. juulil 1967, mil see asendas 1893. aastal loodud Rahvusvahelise \xc3\x9chendb\xc3\xbcroo Intellektuaalomandi Kaitseks (Bureaux Internationaux R\xc3\xa9unis pour la Protection de la Propri\xc3\xa9t\xc3\xa9 Intellectuelle, BIRPI). Sellesse kuulub 189 liiget: 186 \xc3\x9cRO liikmesriiki ning Cooki saared, Niue ja Vatikan. Palestiinal on vaatlejastaatus, WIPO-sse ei kuulu Marshalli saared, Mikroneesia F\xc3\xb6deratsioon, Nauru, Palau, Saalomoni saared, L\xc3\xb5una-Sudaan ega Ida-Timor. WIPO peakorter asub \xc5\xa0veitsis Genfis.'